In nomine sancte et individue Trinitatis, amen. Philippus, Dei gratia Francorum rex. Noverint universi, presentes pariter et futuri, quoniam Adela, mater nostra, regina, canonicis Cudoti, intuitu Dei et ob remedium anime sue et mariti sui, patris nostri, bone memorie regis Ludovici, et pro amore Alpessie, vitam inibi ducentis gloriosam et admirabilem, dedit et concessit, quamdiu ipsa viveret, annualem redditum unius modii frumenti, ad mensuram Ville-Nove in molendinis suis de Ville-Nova, annuatim in crastino Parificationis Beate-Marie, percipiendum. Quod donum nos, intuitu Dei et ob remedium anime nostre et memorati patris nostri regis Ludovici, idem donum predicto loco ex parte nostra facimus et in perpetuum stabile esse precipimus. Quod ut in posterum ratum, illibatumque permaneat, presentem paginam sigilli nostri auctoritate ac regii nominis caractere inferius annotato precepimus confirmari. Actum aput Fontem-Bleaudi, anno incarnati Verbi Mº Cº LXXXº IIIIº, regni nostri quinto, astantibus in palatio nostro quorum nomina supposita sunt et signa: S. comitis Teobaldi, dapiferi nostri; S. Guidonis, buticularii; S. Mathei, camerarii; S. Radulphi, constabularii. — Data per manum Hugonis, cancellarii.